STARK คว้างานทรัพยากรบุคคล-วิศวกรรม “เชฟรอน”-PTTEP มูลค่ารวมกว่า 4 พันลบ. จ่อรับรู้ Q2/63
STARK คว้างานทรัพยากรบุคคล-วิศวกรรม "เชฟรอน"-PTTEP มูลค่ารวมกว่า 4 พันลบ. จ่อรับรู้ Q2/63
14 เม.ย. 2563

บริษัท สตาร์ค คอร์เปอเรชั่น จำกัด (มหาชน) หรือ STARK เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า บริษัท อดิสรสงขลา จำกัด ซึ่งเป็นบริษัทย่อยที่บริษัทฯถือหุ้นในสัดส่วน 100% ของทุนจดทะเบียนชำระแล้วทั้งหมด ได้เข้าทำสัญญาให้บริการด้านทรัพยากรบุคคล (Manpower services) และบริการด้านวิศวกรรม (Engineering services) ให้กับกลุ่มบริษัท เชฟรอนประเทศไทยสำรวจและผลิต จำกัด และกลุ่มบริษัท ปตท. สำรวจและผลิตปิโตรเลียม จำกัด (มหาชน) หรือ PTTEP ซึ่งเป็นผู้ประกอบการชั้นนำในอุตสาหกรรมปิโตรเลียม โดยมูลค่ารวมของสัญญาทั้งหมดประมาณ 4,330 ล้านบาท
โดยที่ผ่านมา บริษัท อดิสรสงขลา จำกัด ได้ให้บริการดังกล่าวแก่ผู้ประกอบการในอุตสาหกรรมปิโตรเลียมมาอย่างต่อเนื่องมากกว่า 30 ปี ซึ่ง บริษัท อดิสรสงขลา จำกัด ดำเนินธุรกิจให้บริการด้านทรัพยากรบุคคล (Manpower services) โดยมุ่งเน้นบุคลากรในอุตสาหกรรมปิโตรเลียม (Oil and gas) โดยเฉพาะบุคลากรที่ต้องทำงานบนแท่นผลิตปิโตรเลียม ซึ่งต้องการบุคลากรที่มีความรู้ความสามารถ ประสบการณ์ และผ่านการฝึกอบรมตามที่กำหนด โดย บริษัท อดิสรสงขลา จำกัด ได้พัฒนาบุคลากรคุณภาพในหลากหลายลักษณะงาน เช่น งานวิศวกรรม งานก่อสร้าง งานสถาปัตยกรรม ตลอดจนการฝึกอบรมเพื่อพัฒนาแรงงานอย่างต่อเนื่อง
ทั้งนี้ ปัจจุบัน บริษัท อดิสรสงขลา จำกัด มีแรงงานฝีมือมากกว่า 750 คน ที่ให้บริการลูกค้าในอุตสาหกรรมปิโตรเลียม นอกจากนี้ บริษัท อดิสรสงขลา จำกัด ให้บริการด้านวิศวกรรม (Engineering services) เช่น การตรวจสอบอุปกรณ์ต่างๆ (Inspection services) การให้บริการทำความสะอาดเรือและถังน้ำมันบนเรือ (Vessel cleaning) การก่อสร้างชิ้นงานและการติดตั้งชิ้นงาน (Offshore construction services) และการซ่อมบำรุง (Repair and maintenance services) เป็นต้น
อย่างไรก็ดี บริษัทฯและอดิสรจะสามารถรับรู้รายได้จากการให้บริการดังกล่าวตั้งแต่ไตรมาส 2/63 เป็นต้นไป